TLU-SA wil nie Zuma se neef ryk maak nie | Maroela Media
TLU-SA wil nie Zuma se neef ryk maak nie
Die TLU-SA sal nie die Masimbambisane plattelandseontwikkelingsinisiatief, 'n projek wat gedeeltelik deur die staat gefinansier word, ondersteun nie.
"Dit wil voorkom of die projek 'n tweede Nkandla gaan wees en daar is kommer dat dit deur moontlike nepotisme bederf gaan word," het Louis Meintjies, president van die TLU-SA, in 'n verklaring gesê.
Die City Press het Sondag berig dat pres. Jacob Zuma se neef, Deebo Mzobe, aan die stuur van die projek sal wees. Volgens die berig is Zuma die voorsitter van die nie-regeringsorganisasie wat die projek beheer en Mzobe is die adjunk voorsitter.
Meintjes sê die projek beoog om 'n miljoen hektaar grond te ontwikkel vir voedselproduksie, maar daar is geen aanduiding hoe die nagenoeg R900 miljoen bestee gaan word nie.
Daar is ook kommer oor die tekort aan inligting wat gebruik kan word om die projek se sukses te bepaal en dit lyk of die grond nie gereed gaan wees vir die somerplantseisoen nie.
Bennie van Zyl, algemene bestuurder van TLU-SA, het gesê die regering het georganiseerde landbou genader om by die projek betrokke te raak en te help om nuwe boere te mentor. "Maar hulle moet duidelik wees oor die reëls vir dié mentorskap," het Van Zyl gesê. Hy sê daar moet deursigtigheid wees oor hoe belastingbetalers se geld bestee gaan word.